O‘zbekiston Respublikasi Madaniyat vazirligining moddiy-texnik bazasini mustahkamlash toʻgʻrisida

18.10.2017
O‘zbekiston Respublikasi Prezidentining 2017-yil 18-oktabrdagi PQ-3337-son qarori
O‘zbekiston Respublikasi Madaniyat vazirligining moddiy-texnik bazasini mustahkamlash, uning samarali faoliyat koʻrsatishini ta’minlash, madaniyat va san’at sohasi vakillari uchun har tomonlama qulay sharoit yaratish maqsadida:


1. O‘zbekiston Respublikasi Madaniyat vazirligi, Xususiylashtirilgan korxonalarga koʻmaklashish va raqobatni rivojlantirish davlat qoʻmitasi, Toshkent shahar hokimligining Toshkent shahri, Taras Shevchenko koʻchasi, 1-uy manzilda joylashgan bino va inshootlarni tegishli hududi bilan birgalikda (keyingi oʻrinlarda ob’ekt deb yuritiladi) operativ boshqarish huquqi asosida O‘zbekiston Respublikasi Madaniyat vazirligiga bepul berish toʻgʻrisidagi takliflari ma’qullansin.


2. Toshkent shahri hokimligi ob’ektni bir oy muddatda belgilangan tartibda topshirsin, O‘zbekiston Respublikasi Madaniyat vazirligi qabul qilib olsin hamda ob’ektni saqlash va undan samarali foydalanish boʻyicha zarur chora-tadbirlar koʻrsin.


3. Toshkent shahar hokimligi bir oy muddatda “Asaka” aksiyadorlik tijorat bankini banklarga qoʻyiladigan talablarga javob beradigan binoga joylashtirsin.


4. O‘zbekiston Respublikasi Prezidentining “O‘zbekiston Respublikasi Madaniyat vazirligi faoliyatini tashkil etish toʻgʻrisida” 2017-yil 15-fevraldagi PQ-2778-son qarori matnining 9-bandidagi “Mustaqillik maydoni, 5-uyda” soʻzlari “Taras Shevchenko koʻchasi, 1-uyda” soʻzlari bilan almashtirilsin.


5. O‘zbekiston Respublikasi Prezidentining “O‘zbekiston Respublikasi Tashqi iqtisodiy aloqalar, investitsiyalar va savdo vazirligining tuzilmasini maqbullashtirish va uning faoliyati samaradorligini yanada oshirish chora-tadbirlari toʻgʻrisida” 2015-yil 31-dekabrdagi PQ-2463-son qarorining 8-bandi hamda unga 5-ilova oʻz kuchini yoʻqotgan deb hisoblansin.


6. Mazkur qarorning ijrosini nazorat qilish O‘zbekiston Respublikasining Bosh vaziri A.N.Aripov, Toshkent shahri hokimi R.J.Usmonov va O‘zbekiston Respublikasi Madaniyat vaziri B.S.Sayfullayev zimmasiga yuklansin.
O‘zbekiston Respublikasi

           Prezidenti                                                                                                Sh.Mirziyoyev